Lejn tmiem is-sena li għaddiet, bejn Ottubru u Diċembru l-każi ta’ inċidenti mhux fatali fuq il-lant tax-xogħol kienu ta’ 772. Żieda ta’ 11.6% meta mqabbel mal-istess perjodu s-sena ta’ qabel – jew 80 każ. Fir-raba’ kwart tas-sena ġiet irrapurtata fatalità. Dan ħareġ minn ċifri ippublikati mid-Dipartiment tas-Sigurtà Soċjali. Il-parti l-kbira tal-inċidenti seħħew fis-settur tal-manifattura,b’34%; filwaqt li fis-setturi tal-kostruzzjoni u tat-trasport u ħażna kien hemm 13.5% u 10.9% każ rispettivament. Reazzjoni mill-Aġenzija Ewropea tas-Saħħa u s-Sigurtà fuq il-post tax-Xogħol B’reazzjoni l-Aġenzija Ewropea tas-Saħħa u s-Sigurtà fuq il-post tas-Xogħol, qalet li din l-istatistika uffiċjali hija ibbażata fuq talbiet għall-benefiċċji taħt l-Att dwar is-Sigurtà Soċjali li jinġabru mid-dipartiment konċernat, filwaqt li n-numru ta’ fatalitajiet jinġabru mill-OHSA. Din l-informazzjoni tiġi mgħoddija lill-Uffiċċju Nazzjonali tal-iStatistika, li jippubblika nformazzjoni kull tlett xhur dwar in-numru ta’ talbiet għal benefiċċji. L-OHSA ippreċiżat li statistikament, perjodu ta’ tlett xhur m’huwiex meqjus twil biżżejjed sabiex jippermetti li ssir analiżi preċiża dwar l-istampa vera tas-sitwazzjoni, b’mod partikolari xejriet f’dan il-qasam, u bl-ebda mod m’għandha tintuża din l-istatistika biex isiru konklużjonijiet dwar jekk in-numru ta’ korrimenti fuq ix-xogħol hux qed jiżdied jew jonqos. “Xejriet fl-istatistika jistgħu ikunu osservati aħjar meta wieħed iħares lejn ir-rati ta’ inċidenti (jiġifieri n-numru ta’ korrimenti skont kull 100,000 ħaddiem) fuq perjodu ta’ żmien kif muri fit-tabella hawn taħt” temmet tgħid l-istqarrija.